khistorydata/jeongjo-sjw-relations huggingface dataset:
정조 6년
行吏曹判書李命植疏曰。伏以。臣倥倥無似之姿。偏蒙特達之知。六七年之間。自下大夫而躋崇顯。官秩之驟躐。無可倫比。外而三路旬宣之寄。內而風憲之長。籌司之任。凡係華膴。旣皆冒叨。至於昨年。則一年之中。五玷新通。挽近以來所未有也。私分之憂懼兢蹙。固無可言。在淸朝爲官遴選之道。豈非萬萬不相當者乎。念臣家世寒素。近甚零替。强近之親。無一從宦。孤立冥行。不事馳逐。安分守拙。卽臣立朝三字符也。況今年紀衰邁。疾病癃痼。精力耗脫。視昏聽重。不堪趨走。而惟是隆恩洪渥。沁入髓骨。未敢爲自便之圖。常思身不自有。隨事盡瘁。凡於官職之來。無不强出而冒膺。其爲一世之嗤點。私分之惶赧極矣。今此天官之除。又出平生素望之所不到。未知聖明何取於臣。而有此非常之誤恩也。夫姬周六官。最重冢宰。降及後代。莫不掄揀。責之以激揚淸濁。進退人物。苟非標望風裁。爲一代所矜式者。莫宜居之。其不可以循次例授。備員冒充也晢矣。然此在臣不遑言者。臣於壬辰。忝叨三銓。以政注之不平。公議大發。白簡狼藉。孽由自作。罪甘投荒。其後雖荷先大王至仁之德。滌垢之恩。輒施曠蕩。復畀宿趼。臣惶懍慚悸。不敢更膺。臣旣以銓官得罪矣。今若諉以年久事宿。復爲揚揚承命於前日僨誤之地。則世豈有如許兩截人哉。臣受恩罔極。一分報答之計。只在於夷險不避。赴蹈不辭。則恩命之下。豈敢有逋慢之意。而惟玆銓地。姑舍其人職之不稱。從前之負罪至重。矢心自劃。已成鐵限。此而不能固守微諒。遽膺新銜。則拚死彈竭之志。反歸於兜攬名顯之科。而無復可以藉手者矣。去就之郞當。身計之迫隘。當如何哉。召牌屢辱。輒犯違傲。百爾思惟。斷無進身之路。玆暴至懇。仰瀆聽卑之天。伏惟聖明。無微不察。無物不遂。諒臣心之非出飾讓。念臣職之不容虛縻。特賜鐫削。永刊銓望。仍治臣逋命之罪。以昭法綱焉。臣無任云云。答曰。省疏具悉卿懇。卿其勿辭行公。
정조 6년
壬寅二月十三日巳時。上御誠正閣。禮房承旨入侍時。左承旨徐有防。記事官李祖承。記注官金健修金鳳顯。以次進伏訖。上命書吏曹判書李命植疏批。又命書傳敎曰。政官牌招開政。新判書批下。一體牌招。命退。諸臣以次退出。
정조 6년
壬寅二月十三日酉時。上御誠正閣。二直提學右副承旨入侍時。二直提學鄭志儉。右副承旨沈念祖。記事官李祖承。記注官金健修金鳳顯。以次進伏訖。上曰。前一直提學入侍。賤臣承命出。與鄭民始偕入進伏。民始曰。湯劑進御後。痰滯之症。若何。上曰。一樣矣。念祖曰。湯劑當出榻敎乎。上曰。唯。命書榻敎曰。進御建脾化痰湯。自今日一貼式煎入。上曰。此湯劑豈不太溫耶。民始曰。此不過導痰之劑。似不溫燥矣。上謂志儉曰。箋文製進事。何以爲之。志儉曰。臣之冒當。極甚不安。已爲言送於大臣矣。念祖曰。臨軒功令。今雖畢役。而自當鱗次謄出。何以爲之乎。上曰。依官案啓請例。郞廳親來政院。考準入之。可也。上曰。方有傳諭事。事變注書待令於宣仁門外事。卽爲分付。賤臣承命出傳命。書領府事金尙喆箚子批答訖。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨鄭志儉坐。右副承旨申應顯坐直。同副承旨黃昇源坐直。注書趙興鎭病李祖承仕直。假注書李顯道藥院進。事變假注書李太亨仕。
정조 6년
傳于趙時偉曰。右副承旨馳詣宗廟景慕宮。奉審摘奸以來。
정조 6년
傳于趙時偉曰。右承旨左副承旨入侍。
정조 6년
傳于徐有防曰。有闕之代。盡爲差出。
정조 6년
傳于徐有防曰。俄因鍾城府使內移事。有今日政。差代之命矣。以有闕代盡爲差出。誤傳云。司謁從重推考。旣有署經之命。而諫長末望點下。意欲內移。在外大司諫許遞。亦令今日政差出。
정조 6년
申應顯。以吏曹言啓曰。玉堂多窠。今當差出。而曾經之人。方在違牌坐罷中。無以推移備擬。合有變通之道。何以爲之。敢稟。傳曰。敍用。
정조 6년
有政。吏批。判書李命植進。參判金文淳式暇。參議沈念祖進。承旨申應顯進。啓曰。臺諫多窠。今當差出。而擬望之人乏少。外任竝擬。何如。傳曰。允。
정조 6년
吏批。啓曰。鍾城府使。今當差出。而擬望之人乏少。堂下三品曾經侍從人。竝擬。何如。傳曰。允。以沈觀之鄭志儉爲承旨。柳焵爲大司諫。尹長烈爲司諫。李宗燮宋銓爲掌令。徐美修林道浩爲持平。徐有成爲副應敎。尹尙東爲副修撰。金華鎭爲司饔提調。徐有寧爲掌樂提調。金夢華爲宗簿正。金載瓚爲檢詳。
정조 6년
傳于趙時偉曰。諡坐有命。署經然後可以磨勘。而兩司諸臺皆在外。不得擧行云。倂許遞。今日政差出。待下批牌招署經。
정조 6년
再政。以鄭淵淳爲應敎。李鼎揆爲校理。金履正爲修撰。許晊爲兵曹佐郞。金漢宗爲判校。李惠祚爲鍾城府使。趙鼎鎭爲大司諫。
정조 6년
傳于趙時偉曰。新除兩司或在外或差祭。無以備員署經。竝許遞。今日政差出。待下批。與新除玉堂。倂卽牌招擧行。牌去來申飭。
정조 6년
傳于徐有防曰。都事之同道人勿差。曾有先朝飭敎。以以家爲官。以私妨公爲敎矣。近來銓曹多不遵行。至於今日政。兩道都事望筒。皆以本道人首擬。事涉不察。事在襲謬。銓官姑不問備。原望筒竝勿施。更爲擬入。此後俾勿如是之意。另飭銓曹。
정조 6년
三政。以奇彦鼎爲司諫。尹東晩爲掌令。尹長烈爲京幾都事。盧廷良爲江原都事。姜垣爲持平。
정조 6년
兵批。判書鄭好仁病。參判蔡弘履受香。參議李在學入直進。參知柳誼病。承旨黃昇源進。無政事。
정조 6년
傳于黃昇源曰。吏房承旨推考房承旨入侍。
정조 6년
傳于徐有防曰。獻納前望單子入之。
정조 6년
獻納前望單子入之。金翊休落點。
정조 6년
傳于徐有防曰。雖値齋戒。諡坐今日擧行政府磨勘。亦令明日爲之。
정조 6년
徐有防啓曰。新除授右副承旨沈觀之。時在洪忠道連山地。斯速乘馹上來事。下諭。何如。傳曰。許遞。前望單子入之。
정조 6년
承旨前望單子入之。申應顯落點。
정조 6년
傳于徐有防曰。新除授承旨。牌招入直。
정조 6년
傳于趙時偉曰。前後申飭何如。則日記之尙不未修納者。如是夥然。事之駭然。莫此爲甚。趙興鎭趙衍德處。向有斯速修正之命。而興鎭無一張修納者。各別催促。再昨年日記。雖難從近畢修。昨年日記。皆令不多日內修納。趙衍德近日修納日記。草草不成樣。後復如是。則當下義禁府。畢修後放送。以此嚴飭。左副承旨旣令照管申飭。則初不仔細看檢。從重推考。
정조 6년
傳于徐有防曰。觀此修正日記。凡於啓目判付。或以答曰書之。或以傳曰書之。莫重文書。如是疎漏。極可駭然。當該注書。從當處分。此後啓目判付。則書以判付啓云云爲良如敎云云事。各別申飭。
정조 6년
傳于申應顯曰。騎馬一匹立之。史官一員待命。
정조 6년
申應顯。以奉常寺官員。以都提調提調意啓曰。今日議諡時。本寺正例爲進參。而正尹㬦。身病猝重。無以擧行。令該曹卽速變通。以爲合坐議諡之地。何如。傳曰。改望。前望單子入之。先參坐後謝恩。
정조 6년
奉常正前望單子入之。李敬一落點。
정조 6년
正言崔烜疏曰。伏以。臣姿本庸鹵。識又蒙蔑。濫據於匪據之職。不言於當言之地。伈泄隨行。僨誤輒至。居常惶恧。如負大何。向於太廟陪鑾之日。以下隷攔入事。致勤聖敎之截嚴。至有儒臣之論斥。臣亦其時諸臺中一人。責在執法。罪著溺職。一時譴削之罰。旣不足以少贖其罪。而聖度曲諒。旋卽甄敍。柏府薇垣。除旨聯翩。間因滯郊。雖蒙旋遞。臣之孤恩添罪。尤無可言。不意諫省新命。又下於訟愆之際。臣奉旨惶感。撫躬踧踖。罔知所以自措也。噫。言責之任。本自不輕。如臣之百不猶人者。未知何所取於淵鑑。而有罪而輒赦。乍遞而旋授。殆若眞有可堪之實者耶。在臣分義。固當聞命卽膺。而人器之不稱。旣如是前後之所失。又如彼。則顧臣情勢去益悶蹙。況同時長僚。尙在罪中。臣何敢以特蒙恩敍。有所自恕。而獨爲冒出乎。反復思量。去就一節。非所可論。抑臣有私情之萬萬悶迫者。臣之老母。年踰七十。素病虛羸。長時凜綴。而自昨冬以來。寒感不離。虛泄竝作。症情危惡。進退無常。五朔之間。一味于玆。近當換節之時。諸症又倍劇。眞元漸至下陷。筋力殆無餘地。委頓床褥。氣息沈淹。實有朝夕難保之慮。臣方左右扶護。方寸焦爛。雖微踪地之如右。目下情私。決難供職。玆敢冒陳危懇。仰瀆崇聽。伏乞聖慈。俯垂諒察。亟令鐫遞臣職。以安微分。以伸至情。不勝幸甚。省疏具悉。爾其勿辭。救護母病。
정조 6년
壬寅二月十四日辰時。上御誠正閣。右承旨左副承旨入侍時。右承旨徐有防。左副承旨趙時偉。記事官李祖承。記注官金健修金鳳顯。以次進伏訖。上曰。有疏批未下上疏耶。有防曰。皆已批下矣。上曰。予以嶺南飢荒。每切宵旰之憂。設賑邑飢民。能無浮黃之患耶。時偉曰。臣兄方巡到右沿。而幸無浮黃之民云矣。上曰。前一直提學及二直提學入侍。賤臣承命出。與鄭民始鄭志儉偕入進伏。上曰。湯劑進御後。面部多有熱氣。而膈下則有寒縮之症。甚可訝也。民始曰。湯劑旣非溫燥之劑。則恐無其害矣。上曰。醫官吳道炯入侍。賤臣承命出。與吳道炯偕入進伏。上曰。湯劑自昨日進御之後。多有熱氣。是何故也。豈不太溫乎。道炯曰。兔絲子南星半夏。雖是溫劑。而乾地黃。乃淸上之劑也。恐非因此而有害也。民始曰。此乃消風導痰之劑。連爲進御。則似必有效矣。上曰。效害雖未可辨。材料甚多。或有加減之道耶。道炯曰。木香似太溫。此則拔之。以兔絲子加入。似好矣。上曰。左承旨仕進乎。有防曰。以其新資之故。俄已陳疏。而以齋日。不得捧入矣。命書傳敎曰。院中只有三承宣。極爲苟艱。左承旨方有金吾劇務。今日不爲仕進。許遞與未差之代。政官牌招開政。又命書傳敎曰。應敎未差之代。今日政差出。待下批牌招會坐。大臣議諡體重。政府磨勘。亦卽爲之。又命書傳敎曰。新除授承旨牌招察任。命退。諸臣以次退出。
정조 6년
壬寅二月十四日申時。上御誠正閣。左承旨入侍時。左承旨徐有防。記事官李祖承。記注官金鳳顯。別兼春秋金載瓚。以次進伏訖。上曰。直閣功名。可謂極淸顯矣。旣不下點於兩待敎者。專出惜福之意。則今此下點於直閣。豈予本意哉。然參下未經待敎。且年多於兩待敎。故不得不下點矣。有防曰。堂下名䆠。皆已歷踐矣。上曰。外閣之役。催促爲之。而計其造成日子。冊寶則前期數日。奉詣。可也。載瓚曰。來月可告畢云矣。命退。諸臣以次退出。
정조 6년
壬寅二月十四日酉時。上御誠正閣。吏房承旨推考房承旨入侍時。左副承旨鄭志儉。右副承旨申應顯。記事官李祖承。記注官金健修金鳳顯。以次進伏訖。上曰。右副頃以吏判事遞去耶。應顯曰。然矣。上曰。如已議諡。諡望持入。賤臣承命出。回奏曰。今方開坐議諡云矣。少頃。命應顯先退。上曰。諡望催促持入。賤臣承命出持入。命志儉讀奏諡望。上曰。玉堂議諡人誰某乎。賤臣奏曰。應敎鄭淵淳徐有成。校理洪文泳李顯模。修撰尹行元李敬一云矣。命退。承史以次退出。
정조 6년
行都承旨嚴璹藥院直。左承旨徐有防坐直。右承旨趙時偉坐。左副承旨鄭志儉坐。右副承旨申應顯坐。同副承旨黃昇源坐直。注書趙興鎭藥院直李祖承仕直。事變假注書李太亨仕。
정조 6년
傳有徐有防曰。禮房承旨入侍。
정조 6년
傳于徐有防曰。騎馬二匹立之。
정조 6년
李太亨拿處。代以李顯道爲事變假注書。
정조 6년
徐有防啓曰。卽者禮曹郞廳來言。太常議諡後。本曹例當粘移吏曹。而判書金魯鎭。參議柳義養奉命在外。參判徐有寧未肅拜。不得擧行云。參判徐有寧牌招。使之卽速擧行。何如。傳曰。允。
정조 6년
徐有防啓曰。禮曹參判徐有寧牌不進推考傳旨。今方捧入矣。諡望粘移。一時爲急。而如是違牌。不卽擧行。事甚未安。更爲牌招。使之卽速擧行。何如。傳曰。允。
정조 6년
傳于徐有防曰。堂后日記。卽亦史記。事體何如。則觀此修正日記。所謂日日記及入侍日記。傳敎判付備忘記等文字。誤字落書。一行不下數處。事之駭然。莫此爲甚。況於前後飭敎之下。尤焉敢乃爾。注書趙興鎭李祖承。竝爲先從重推考。其中趙衍德所修日記爲尤甚焉。令該府處之。待事修捧傳旨。仍令衍德來詣闕外公廨。使之修正畢。修正後。政院微稟。
정조 6년
傳于徐有防曰。閣事相妨。直閣金載瓚本職改差。
정조 6년
吏曹口傳政事。奎章直閣金載瓚爲單付。
정조 6년
傳于黃昇源曰。連値齋日。久未行次對。次對再明日來會。大臣諡望。旣已署經。政事亦令再明日爲之。
정조 6년
傳于徐有防曰。日前景福宮慶熙宮發遣宣傳官摘奸時。門卒闕點之數。極爲夥然。至於木根。則元柱雖不執捉。作束處有之。今番更從三令之意。姑不處分。而法典內。空闕樹木斫伐者。罪至徒配。令兵判別樣嚴飭。衛將等處。後勿更犯。兵判若能時時考察。豈有是也。該堂爲先從重推考。此後如前泛忽。從重重勘。各別惕念擧行。
정조 6년
傳于徐有防曰。大提學金鍾秀之尙無動靜。事體所在。萬萬未安。跋文製進。其將不得及期進呈乎。更自政院各別催促。校正堂上趙㻐之一向引入。亦甚過當。推考。申飭行公。
정조 6년
傳于徐有防曰。以木根事。法禁不但至嚴。況於年前。悶其汰拿流竄之相續。參考法典。著成一定之例。意謂渠輩含畏不犯。而今日近郊執捉之數。如許太過。陵寢中木根之夥然。推可知之。從當遍送各陵摘奸。而更從三令五申之意。爲先令禮曹知委。諸陵園墓官處。如有令後之犯者。斷不饒貸。各別嚴飭。
정조 6년
傳于黃昇源曰。卿之引疾臥閤。今已有日。未諗夬臻痊可乎否。慮念不置于中。日昨筵中。左揆以勉出之意。有所云云。而爲便卿調痾。未克從施。然因卿不出。廟謨之積滯。實屬可悶。次對。方命退定於再明。玆遣史官。宣予待卿之意。卿之造朝日字。附奏於史官之回也事。傳諭于領議政。
정조 6년
傳于徐有防曰。今日弘陵忌辰日也。愴慕曷任。況逢今年。念舊錄孤之擧。豈容泯爾。達城府院君奉祀孫。問名。令該曹待初仕窠調用。
정조 6년
傳于徐有防曰。宣傳官暫時執捉。木根至於二十餘株之多。常時松禁之蕩然可知。當該守衛官。令該府拿問。依定式考律勘處。朝者奉命注書之徒然往來。雖因生疎之致。後弊所在。不可無罪。摘奸史官。先汰後拿。
정조 6년
記事官金夏璉書啓。臣敬奉聖諭。馳往傳諭于南部薰陶坊苧洞契。議政府領議政徐命善所住處。則以爲。臣伏蒙天地生成之澤。許以恩暇。頒以珍劑。俾得以全保軀命。臣豈不欲仰體洪私。極意療治。庶幾圖報萬一於未死之前。而其奈狗馬之疾。已成癃痼。有非時日間所可蘇完者。雜試灸藥。已及旬望。而一味辛苦。迄無動靜。天之所廢。臣亦末如之何矣。臣乍違文陛。自不禁戀結之微忱。而今奉聖諭。至有待卿之敎。擎讀未半。感極而涕。臣雖匍匐趨承。安敢以賤疾爲辭。謹當入參於再明賓對云矣。敢啓。傳曰。知道。
정조 6년
行都承旨嚴璹藥院直。左承旨趙時偉坐。右承旨鄭志儉坐。左副承旨未差。右副承旨申應顯坐直。同副承旨黃昇源坐直。注書趙興鎭仕李祖承仕直。事變假注書李顯道藥院直。
정조 6년
傳于黃昇源曰。左承旨許遞。前望單子入之。
정조 6년
傳于鄭志儉曰。左副承旨入侍。
정조 6년
承旨前望單子入之。金魯淳落點。
정조 6년
申應顯啓曰。新除授右副承旨金魯淳。以前任成川府使。解由未出。何以爲之。敢稟。傳曰。望筒勿施。前望單子入之。
정조 6년
傳于申應顯曰。坐直承旨入侍。
정조 6년
黃昇源。以訓鍊都監言啓曰。依下敎。發遣將校於鐵原地。武藝別監金鼎煥。今已枷鎖捉來。故移送秋曹之意。敢啓。傳曰。武藝廳無得擅出城外一步地。法禁不但至嚴。況有新定式。令團束何如。而不告頭目。潛往數日程之地。以此歇治。後弊不可勝言。厥漢爲先除名。令刑曹遠地勿限年定配。待用刑亦令配所官嚴刑後。報于巡營。使之狀聞。下去之時。同班諸人。豈有不知之理乎。且渠家族屬。亦必有招引而然。應問各人處。卿其嚴覆取招以聞。
정조 6년
申應顯。以禁衛營言啓曰。去夜二更量。璿源殿別監李重默。本營巡邏被捉。何以爲之。敢啓。傳曰。知道。厥漢爲先除名。此輩各別嚴★然後可懲後日。姑爲拘留。待用刑棍放。
정조 6년
黃昇源。以刑曹言啓曰。因訓鍊都監啓辭。武藝別監金鼎煥。令刑曹遠地勿限年定配。待用刑亦令配所官嚴刑後。報于巡營。使之狀聞事。命下矣。依傳敎。罪人金鼎煥。平安龜城府。勿限年定配。卽爲押送。而待用刑。令配所官各別嚴刑後。卽爲狀聞事。分付道臣之意。敢啓。傳曰。知道。
정조 6년
壬寅二月十六日午時。上御誠正閣。前一直提學。一二直提學。軍士房承旨入侍時。前一直提學鄭民始。一直提學沈念祖。二直提學鄭志儉。右承旨趙時偉。記事官李祖承。記注官金健修金鳳顯。以次進伏訖。民始曰。數日間聖體。若何。上曰。湯劑進御後。雖無顯效。亦無其害矣。方欲連服四五貼。以觀動靜矣。民始曰。聖敎誠至當矣。上曰。前二直提學入侍。賤臣承命出。與徐浩修偕入進伏。上曰。西伯之三代。按節於此道。誠罕有之事矣。奉朝賀亦欲下往耶。浩修曰。臣父欲於秋間一往耳。上曰。春耕方殷。而雨雪頻仍。日氣不調。得無妨農之慮耶。民始曰。日氣如此。春耕不無過時之慮矣。上曰。南中則何如云耶。時偉曰。南中皆是秋牟。故別無春耕之事。而秋耕皆善爲立苗云矣。上曰。西伯何日當辭朝耶。浩修曰。二十一日當辭朝。而二十六日可交龜矣。上謂浩修曰。檢校之銜。非但在宋爲然。我朝亦有其名。而人多不知者。寶鑑校正時。此文字亦爲揷入之意。言於奉朝賀。可也。浩修曰。檢校政丞之名。已自定宗朝有之矣。上曰。校書館移接後。凡百皆已整頓乎。念祖曰。冊子則皆已輸入。而元舍終無官府貌樣。不可無變通之道。其小舍。置之無益。故將爲斥賣。取用於修造之役。其餘物力則當移用於直房取買時矣。上曰。員役料布上下。何以爲之。志儉曰。以新節目上下矣。浩修曰。內外閣當爲一體。直提學雖非提調。提調旣已在外。則直提學有何主管之不可。而晩始上下云矣。上曰。卿言是矣。時偉曰。內吹旣已加出十人。以佩腰佩定式。則信符當已之。而擧條未下。故姑不得。分付矣。上曰。擧條當下之。先爲。分付。可也。命退。諸臣以次退出。
정조 6년
壬寅二月十六日酉時。上御誠正閣。坐直承旨入侍時。同副承旨黃昇源。記事官李祖承。記注官金鳳顯。別兼春秋徐龍輔。以次進伏訖。上曰。此公事。承旨與注書。遞讀以奏。可也。昇源及賤臣。以次讀奏訖。上曰。此公事。依例判付入之。則當啓下矣。命退。諸臣以次退出。
정조 6년
行都承旨嚴璹藥院直。左承旨趙時偉坐直。右承旨鄭志儉坐。左副承旨申應顯坐。右副承旨黃昇源坐直。同副承旨趙鼎鎭坐。注書趙興鎭藥院直李祖承仕直。事變假注書李顯道仕。
정조 6년
有政。吏批。判書李命植進。參判金文淳進。參議沈念祖進。右副承旨黃昇源進。以李在學爲大司諫。趙武範尹㬦爲掌令。李燁爲禮曹佐郞。李齊亨爲貞陵令。朴聖泰爲司僕正。徐鼎淳爲寧陵參奉。卒領敦寧李溵諡忠穆。卒密城君琛諡孝僖。卒吏曹判書閔伸諡忠貞。
정조 6년
兵批。判書鄭好仁進。參判蔡弘履病。參議未差。參知柳誼入直進。左承旨趙時偉進。以李衍祥爲知事。申㬚爲內禁將。李煜爲五衛將。李羲星李顯喆爲武兼。韓聖模爲部將。護軍徐秉德李穦宋銓李身晦。副司直尹蓍東尹塾徐有防沈觀之柳焵李頤祥柳儞徐美修爲單付。
정조 6년
金宇鎭啓曰。卽者中樞府錄事來言。判中樞府事李徽之。臺言峻發。不勝惶惶懍危蹙。逬出城外。恭俟嚴譴云。係是大臣去就。敢啓。傳曰。知道
정조 6년
趙時偉。以訓鍊都監言啓曰。謹依草記批旨辭意。前武藝別監金鼎煥弟鼎炫及其妻等處。發問目嚴問。則鼎炫所供內。矣身父業同。以鐵原陞戶。上來從軍。矣身兄弟。仍爲入屬於營門。而矣身四寸兄金鑑周。亦入哨軍矣。登科後下往本土。洛下無他族屬。而頃以山訟事。上言蒙恩。受由下鄕。其已葬之地。雖不得掘移。更勿繼葬事。得決上來矣。偸葬鄕人。嫌其起訟。矣身四寸兄鑑善及五寸姪等。捉去敺打。侵責無比。專人來奇。而矣身九代以下。繼葬一洞。親戚一家。仍去其下。一草一木。非他人之物。而猝然遭此橫奪之變故。矣身兄不勝憤痛。不知冒犯死罪。出番翌日。同夜下去。而番次則以病懸頉云云。初無受人指囑之事。特敎嚴問之下。豈敢有一毫隱諱。重犯死罪乎。此外別無可達之事。納供。金鼎煥妻王召史所供內。女矣夫以山訟事。不堪憤迫。出番翌日。下往鐵原。而後日番次。則自前有病頉之例。言于女矣身處下往。犯此死罪。此外更無所達之事。納招矣。罪人鼎煥。以鐵原陞戶金業同之子。兄弟入屬軍伍。而別無他族以捉來時搜來文書觀之。則山訟事的實。然渠以掖屬。不勝一時之憤。擅犯罔赦之罪。究厥所爲。萬萬痛駭。其妻與弟。反覆究問。別無可疑之端。而其同班人等。事當一體査問。而方在入番中。姑不得擧行之意。敢啓。傳曰。知道。同班中知情諸漢。昨已査汰使之就辨矣。稱以入番。亦卽往待。尤極無狀。厥漢等次對後拿致。嚴問得情草記。
정조 6년
趙時偉。以禁衛營言啓曰。依傳敎。本營巡邏被捉璿源殿別監李重默。待用刑棍放次。姑爲拘留新營之意。敢啓。傳曰。知道。
정조 6년
行都承旨嚴璹藥院直。左承旨趙時偉坐。右承旨鄭志儉坐直。左副承旨申應顯坐。右副承旨黃昇源坐直。同副承旨趙鼎鎭坐。注書趙興鎭仕李祖承仕直。事變假注書李顯道藥院直。
정조 6년
傳于鄭志儉曰。右承旨入侍。
정조 6년
傳于趙時偉曰。承旨房仍。右承旨爲禮房。
정조 6년
李祖承拿處。代以李敬行爲假注書。
정조 6년
以李祖承拿處傳旨。傳于鄭志儉曰。分揀。
정조 6년
傳于申應顯曰。兵曹參議前望單子入之。兵曹參議前望單子入之。徐有防落點。
정조 6년
鄭志儉啓曰。明日抄啓文臣課講時。何承旨進去乎。敢稟。
정조 6년
備忘記。景慕宮展拜門路。依向日例爲之。百官隨駕及參班節次。亦依月覲門展拜例。勿爲磨鍊。
정조 6년
傳于鄭志儉曰。明日展拜別雲劍外。皆以入直磨鍊。
정조 6년
以謁聖武科節目。傳于趙時偉曰。兵判近來擧行。何乃放過至此。若曰。知而故不致察云爾。則焉有如許攸司乎。若曰。不知故無以照檢云爾。則又焉有如許攸司乎。由前由後。一則不職。二則不職。雖以目下事言之。科場事體。何等嚴重。而況承筵中丁寧之敎。有此謄入故紙之擧。事之訝惑。莫甚於此。其委折問啓。
정조 6년
鄭志儉。以弘文館言啓曰。新除授校理李鼎揆時在慶尙道慶州地。修撰尹尙東。以前任北評事。時在咸鏡道鏡城府。修撰金履正時在京畿高陽地。經筵入番事緊。請竝斯速乘馹上來事。下諭。傳曰。依啓。
정조 6년
鄭志儉。以訓鍊都監言啓曰。傳敎前武藝別監金鼎煥。同班中知情諸漢崔泰崙等十一名。一倂拿致。發問目嚴加査問。則崔泰崙所供內。矣身以母病問醫之路。偶逢鼎煥酬酢。則以上訟事。下去鐵原地云。而矣身急於問藥。泛聽而已。元無勸行之事。其知情之罪。實所難逭。此外無他可達之納招。金鎭喆所供內。矣身自射亭還家之時。路逢鼎煥。則以山訟事。明將發行於鐵原地云。故矣身以公故之時。不可擅行等語爲答。則又以爲。此事不可不下往決訟云。其時酬酢。如斯而已。元無勸行之事。其知情之罪。在所難免。納招。孫世隆所供內。矣身與鼎煥。同是掌務別監。故鼎煥出番初日。來見矣身曰。以山訟事下往鐵原云。故矣身答以爲。汝旣前日幸蒙恩暇下去。而又欲恣行。是何道理云爾。則又以爲。此事十分痛迫。不得不往辨云。而矣身。廳風。先進同官之去就。爲後進者不得主張。入番初日。鼎煥至於佯病手本之境。故矣身以其實狀。言及行首別監。而雖無勸行之事。知情之罪。實所難逭。納招。金喆大所供內。矣身同番之時。偶然酬酢之間。鼎煥。以爲山訟事。欲爲下鄕云。故其時泛聽過去之說。不卽通及於頭目之罪。在所難免。納招。張福得所供內。矣身家舍求買次。往來於義洞之際。路逢鼎煥。則以爲。以山訟事。下往鐵原云。故只聞此事。元無勸行。而不卽通及頭目之罪。遲晩。納招。韓弼瑜所供內。去十一日。路逢鼎煥。則以山訟事。下往本土。故答以爲。明日公故。何以推移。擅自下鄕乎云爾。則又以爲。情私所迫。不得不行云。而矣身旣知此事。不卽告房。罪死無惜。納招。任景柔所供內。矣身去十一日。逢着鼎煥於矣身家前。鼎煥。以爲。以山訟事。不勝憤痛。方欲下鄕云。故以不宜恣行之意爲答。而趁不告房之罪。烏得免乎。納招。嚴仁宅所供內。矣身路逢金鎭喆酬酢之時。鼎煥來到此際。以下鄕等語。言於鎭喆。而矣身則以座下傍聽其言而已。其知情之罪。焉敢免乎。納招。趙澤臣所供內。矣身入番之時。鼎煥謂以下鄕。路資錢二兩。自番所持去。故只聽其說。不問下鄕之由。矣身矇不知告房中之罪。死無所辭。納招。韓興雲所供內。矣身逢着鼎煥於家前。言語之間。鼎煥。以鐵原地下去爲言。故矣身以不成說意爲答。而不料其眞說矣。至於此境。矣身之初未詳知。不爲告房。罪合萬死。納招。李光福所供內。去十一日。逢着鼎煥於路上。明日公故。爾果知之否云。則鼎煥。以爲。以病懸頉下去鐵原云。故責以狂言。不以爲果至于此境。此外無所達。納招。而昨日査問時。不卽就辨委折。一體嚴問。則渠等齊聲所供內。嚴敎査汰之下。萬萬惶悚。待罪闕外。而初不聞就辨之事。故又犯罪科。納招矣。臣亦未聞査汰之敎。不卽捉來取招。以入番煩稟。不審之失。在所難免。惶恐待罪之意。敢啓。傳曰。知道。勿待罪。各人等用刑。各別嚴棍。所謂座下諸人。廳風所在。無怪其不卽摘發。勿論同謀或相議人。終不自首。明日當一體回示後。絶島定配。更爲嚴覈。使各自首。捧遲晩。草記。
정조 6년
鄭志儉。以訓鍊都監言啓曰。本局哨官崔致侃。身病甚重。勢難察任。改差。何如。傳曰。允。
정조 6년
黃昇源。以訓鍊都監言啓曰。明日景慕宮展拜時。內外營入直軍兵隨駕數。一依向日例。量宜除置出用。而外營入直軍當赴習陣之類。勿赴先後廂事目。兵曹節目。啓下矣。金虎門軍八十五名。弘化門軍八十五名。集賢門軍四十名。廣智營軍四十五名。南營馬軍四十五名。北營標下軍三十五名。待標信。各其將官領赴隨駕營。還宮後。還入直。軍餉色新營下都監入直軍兵。依例除標信。出用習陣之意。敢啓。傳曰。知道。
정조 6년
趙鼎鎭。以禁衛營言啓曰。今二月十九日景慕宮展拜時。軍兵隨駕數。一依向日例爲之事。命下矣。銅龍門入直鄕軍一百十四名內。貳極建陽銅龍等三門。各留十名。元入直將官領率仍把。西營入直鄕軍四十名。新營入直京標下軍二十八名。鄕軍三十七名內。各除營直三名。率領隨駕入直騎士二十五人內。除營直二人。出用於屛門。而竝待標信擧行。宮墻頹圮諸處。只留牌將。另飭巡察。而還宮後。還入直之意。敢啓。傳曰。知道。
정조 6년
趙鼎鎭。以御營廳言啓曰。今二月十九日景慕宮展拜時。依兵曹節目。東營入直步軍五十六名內。營直四名除。實五十二名。集春營入直步軍五十名內。營直二名。集春門直二名除。實四十六名。新營入直步軍一百六名內營直十四名除。實九十二名。各色京標下軍二十四名。各其將官領赴禁衛營都營陣。宮墻守諸處。只留牌將。而至於集春門南邊第二把守處。則旣已出番軍添入。依前仍把。屛門把守則東營入直騎士二十五人內。二人該番將領率仍直。其餘二十三人除出。嚴飭定送。而東營。集春營入直馬步軍兵。待標信擧行。還宮後。竝還入直之意。敢啓。傳曰。知道。
정조 6년
黃昇源。以義禁府言啓曰。承政院假注書李太亨拿囚之意。敢啓。傳曰。分揀放送。
정조 6년
黃昇源。以義禁府言啓曰。頃因全羅監司朴祐源啓本刑曹粘目內。大靜前縣監崔宗信。以爲奴罪人奉化逃躱渰死之後。初不譏捕。雇人代點罪。移本府處之事允下。而崔宗信時在黃海道安岳地云。故知委待命之意。行會本道矣。卽接黃海監司李敬養牒報。則崔宗信。去庚寅十二月分。已爲身故云。勿論。何如。傳曰。允。
정조 6년
黃昇源。以義禁府言啓曰。懿昭墓守衛官鄭潝拿囚之意。敢啓。傳曰。捧供以聞。
정조 6년
黃昇源。以義禁府言啓曰。平海前郡守曺遠振拿囚之意。敢啓。傳曰。知道。
정조 6년
黃昇源。以訓鍊都監言啓曰。謹依草記批旨內辭意。崔泰崙等六名處。發問目嚴加査問。則崔泰崙所供內。矣身實狀。已悉於前招。而果以母病。急於問藥。其酬酢不過霎時。而旣有酬酢。則焉敢發明於相議之科。同謀一款。實爲曖昧。納招。金鎭喆所供內。矣身昨日納供外。別無更達。而身爲座上別監。不卽告房之罪。萬死無惜。實無同謀之酬酢。無異於相議。遲晩。納招。金喆大所供內矣身嚴敎更問之下。若有同謀之事。豈不直陳。而身爲座上別監。旣有酬酢。則便是相議。遲晩。納招。張福得所供內。矣身初招。已爲直陳。而酬酢便同相議。不卽來告之罪。萬死無惜。同謀之事實爲曖昧。納招。韓弼瑜所供內。矣身雖路中。旣聞其說。又不發告於廳中。則雖無同謀。無異相議。何敢發明乎。遲晩。納招。李光福所供內。矣身昨日已爲直招。而旣有知情酬酢。便同相議。罪合萬死。其同謀之事。實爲曖昧。納招矣。各人等反覆嚴問。則座上別監。六名酬酢知情無異相議。竝皆遲晩。納招。而身爲座上別監。旣不挽止。又不摘發。究其罪狀。萬萬可駭。座下別監五名。依批旨勿論之意。敢啓。傳曰。知道。無異相議云云。異於有所相議云云。不可以此。謂之遲晩。渠輩雖是蟻蝨之類。勒捧遲晩。曰以取服。殊欠朝家刑政。待用棍。更加棍問得情次。保放。事未出場。姑爲降定編伍。使之額外立役。而座下別監勿論之類。亦不可遽然仍存。竝爲下哨。一體額外立役。更待處分事。與前未差本。各別擇差擬望。其中三望單。以將校子枝。勿拘技藝。只取根着身手。擬入。可也。
정조 6년
黃昇源。以義禁府言啓曰。時囚罪人金光遇。更爲議處。仍爲照律以入之意。敢啓。傳曰。知道。以渠所犯。焉逭此律。然觀此照目。渠之父年八十二。母年八十云云。情理則足云可矜。旣非罔赦之罪。豈無疑輕之典。本律竝與奪告身。特爲收贖放送後。草記。未照律諸囚。皆令明日獻讞。卿則當赴敎場。令次堂擧行。可也。
정조 6년
以禁府金光遇照律公事。傳于黃昇源曰。身爲齋官。不着網巾。現發於摘奸之時。渠之供辭。全諱此事。不但罪上添罪。本府議處。此一款亦不擧論。安免不審議讞之失。卿等推考。雖以照律言之。擬以擅離職役之律。太不近似。律官所爲。極爲痛駭。前後申飭何如。則尤焉敢如是照律。該律官爲先汰去。令刑曹嚴問取招以聞。
정조 6년
應敎鄭淵淳疏曰。伏以。臣之偏母。年迫九耋。素抱貞疾。寧日恒少。近年以來。衰病轉深。長在枕褥。藥餌爲事。焦灼之憂。兢懼之心。未嘗一刻少弛。此豈人子離側從宦之時。而只以家貧親老。欲爲祿養。有如古人爲貧而仕而已。至於榮塗一步。初非意料之所及。然而節次推遷。凡諸華銜。幾乎遍歷。觸處憒憒。無一事事。日月之明。俯燭無餘。居常悚恧。靡所容措。今此見叨之職。尤爲萬萬不稱。夫豈有一分堪承之望。而召牌特臨。諡坐趣開。逃遁不得。黽勉膺命。夫應敎榮選也。議諡重事也。歷數前後。孰有如臣蔑劣。猥當此任者乎。副急暫出。雖怵義分。因仍冒據。大關廉隅。官職去就。已無可論。而臣之母病。每當換節之時。則一倍添劇。如期復發矣。卽接鄕信。則近因風日之不適。越添感冒。飮啖全廢。氣息懍綴。臣聞此報。神精飛越尋醫問藥。行將往省。伏乞聖慈。亟命刋改臣職。以重官方。特許恩暇。以便救護。不勝幸甚。臣無任屛營祈懇之至。爾其勿辭。救護母病。
정조 6년
同義禁尹塾疏曰。伏念。臣本以無似。過蒙洪造。前後榮擢。悉出特恩。臣常闔門感泣。仰天騰祝。祗欲碎軀而糜骸。報答其萬一而已。向日承宣特除之命。忽下於千萬夢想之外。臣奉讀恩旨。聲淚交發。臣非不知處義之乖當。物論之騰鬧。而含恩畏分。一欲叩謝。竭蹶趨膺。踧踖隨行。旣粵兩日。粗伸微分。未售求退之計。仍犯違逋之罪。聖恩包荒。又降只推之命。措躬無地。復敢仕進。及登晝筵。天語鄭重。俯憐年紀之衰邁。更詢釋褐之久遠。仍下寵擢之敎。晉之亞卿之列。畀之金吾之任。十行絲綸。不翅若慈父之詔愛子。臣卽地驚惶。罔知所措。噫。人旣鹵莽。跡又孤危。而恩命荐降。榮秩驟加。古人冥升之譏。負乘之責。於是乎極矣。顧臣駑劣。亦知循墻之戒。而方春恤囚。赴坐有命。咫尺前席。逡巡不獲。倉皇祗肅。而反復思惟。實無因仍之勢。敢控短章。欲徹宸嚴矣。連値齋日。未及仰暴。玆敢不避後時之嫌。略陳衷曲之懇。伏乞聖慈。俯燭不稱之實。亟收新授之秩。以重公器。以安私分。不勝幸甚。臣無任屛營祈祝之至。答曰。省疏具悉。卿其勿辭行公
정조 6년
行都承旨嚴璹藥院直。左承旨趙時偉坐。右承旨鄭志儉坐直。左副承旨申應顯坐直。右副承旨黃昇源坐。同副承旨未差。注書趙興鎭藥院直李祖承仕直。事變假注書李太亨仕。
정조 6년
大駕詣景慕宮後。奎章閣政院玉堂藥房口傳問安。答曰。知道。
정조 6년
申應顯。以兵曹言啓曰。卽接景福宮衛將牒報。則神武門內風落松二株。去夜引鉅偸去云。事之驚駭。莫此爲甚。卽令捕廳嚴加譏詞。期於捉得。而日前申飭。不啻嚴截。則當該衛將。若能着意巡察。豈有此弊。且況去夜之事。申後始報。尤極駭然。爲先汰去。其罪狀。令該府拿問置之。守直下屬等。令攸司照律科治。當日巡邏營門。亦不可無警。該營大將推考。宮墻外巡邏牌將軍士等。亦令攸司從重科罪。何如。傳曰。莫曰空闕無人之地也。二株松木。裂引潛運。是豈容易之事。而所謂巡邏。初不敢誰何。該牌牌將軍士等。依草記科罪。衛將及下屬。待用棍懲治。中官何不論罪。卿則推考。大抵近來夜禁。忽然縱弛。而其中稍能申飭。惟是禁營爲勝。至於訓御兩營大將。初不致察。校卒亦不動念。日前欲爲提敎。而各營擧行。太涉慢忽。續續煩敎。徒歸屑越。姑且中止矣。此後卿別岐廉探。最不勤營門。摘發草記論罪。卿之勤慢。亦當審察。以此知悉。
정조 6년
趙時偉啓曰。今日動駕時。承旨不可不備。而同副承旨趙鼎鎭不爲仕進。卽爲牌招。何如。傳曰。許遞。前望單子入之。
정조 6년
傳于鄭志儉曰。課講入侍。
정조 6년
又傳于曰。館直苟艱。在外玉堂許遞。前望單子入之。入之。應敎朴天行。校理尹行元。副校理李時秀。修撰李昌漢金翊休。副修撰李泰永尹長烈落點。
정조 6년
傳于趙時偉曰。李領敦寧家將於明日延諡。而本曹無行公郞官云。大臣宣諡體重。纔下政命。吏曹郞廳有闕。代今日政差出。
정조 6년
有政。吏批。判書李命植進。參判金文淳進。參議沈念祖進。右副承旨黃昇源進。以金載瓚爲吏曹正郞。朴天行爲軍資正。閔孝克爲典籍。黃景源爲藝文提學。行副司直申絅今加崇祿。金用謙今加嘉義。以上加資事。承傳。故水使閔百福兵參例兼。前黃海兵使閔義爀考。
정조 6년
兵批。判書鄭好仁病。參判蔡弘履病。參議徐有防病。參知柳誼入直進。左副承旨申應顯進。
정조 6년
鄭志儉啓曰。監察十三員內。二員受由在外。二員未署經。今此各陵寒食祭享。無以分排。在前如此之時。有未署經監察署前行公之例。今亦依此例出仕事。分付。何如。傳曰。允。
정조 6년
備忘記。卿之朝參日筵奏。予以爲太欠審量。無根之說。豈容傾聽。開棘之嫌。亦所當念。以是前後筵席。屢視不槪之意焉。卿克恢改圖之量。果然有常參時云然之語。到今事歸妥帖。都沒痕迹。卿之當初不審量之失。眞所謂遂事勿說。而日前臺言云云。豈不乖當之甚乎。聞卿出城。有曰大臣去就。所係不輕。奈之何不念坐鎭之義耶。玆遣史官。布予至意。卿須安心勿辭。卽起造朝。聽予面諭事。傳諭于李判府事。與之偕入。
정조 6년
備忘記。偏信無稽之說。驅人罔測之科。大臣固不得辭其責矣。然予稔知此大臣規模。豈眞有傷害人之心哉。今觀擧條書入。至以呑吐二字。輕加於大臣。朝體所在。不可以臺閣。有所曲恕。正言李澤徵罷職。
정조 6년
申應顯。以吏曹言啓曰。今此宗廟永禧殿各陵景慕宮寒食祭獻官。當以從二品正三品塡差。而老病公故外。元數苟艱。實無推移分排之路。依近例以一品宗班都尉。正二品卿宰刑官及武臣曾經閫帥以上。通融塡差以入之意。敢啓。傳曰。知道。
정조 6년
又以訓鍊都監言啓曰。罪人金鼎煥。今日習陣。聚會同班諸人。回示三帀後。發配次還爲出付秋曹之意。敢啓。傳曰。知道。
정조 6년
禁府照目。兼春秋曺喜有矣。親臨課講。事體至重。而初不應製。白文呈券是白如可。嚴敎之後。始乃製進。揆以紀綱。極爲痛駭。以此照律罪。杖一百收贖。告身盡行追奪。私罪。奉敎。此律良中。私罪以公罪。勘放爲良如敎。
정조 6년
又照目。咸昌前縣監朴光晦矣。當此藏刑之時。肆然用杖之狀。極爲駭然兺不喩。李達龍之拒違官令。雖或痛駭。如欲治之。何違無法。而擅犯朝家禁令。替囚其正妻。終至於瘦死獄中之境。況是庶類。則其用法之不愼。尤極駭妄。竝只以此照律罪。從重論杖一百收贖。告身盡行追奪。私罪。奉敎法允。功減一等爲良如敎。
정조 6년
又啓目。懿昭墓守衛官鄭潝原情云云。傳旨內辭緣。泛稱遲晩。刑推得情何如。啓除刑推議處。又啓目。平海前郡守曺遠振原情云云。問目內辭緣。泛稱遲晩。所當請刑是白乎矣。曾經侍從勿爲請刑。旣有先朝受敎。議處。何如。啓依允。
정조 6년
刑曹啓目。罪人金尙載。姑爲牢囚。待金吾結末。依律嚴勘。何如。啓原文案移送禁府。呂龜周處。使之發問目取報爲良如敎。
정조 6년
申應顯。以訓鍊都監言啓曰。依草記批旨。前武藝別監崔泰崙金鎭喆金喆大張福得韓弼瑜李光福等六名。降定編伍。使之額外立役之意。敢啓。傳曰。知道。
정조 6년
又以義禁府言啓曰。林土別將張佑軫拿問勘處事。傳旨啓下矣。張佑軫時在任所云。依例發遣府羅將。交代後拿來。何如。傳曰。允。
정조 6년
又以義禁府言啓曰。時囚罪人金光遇。更爲議處。仍爲照律事。草記批旨內。本律竝與奪告身。特爲收贖。放送後。草記事。命下矣。奪告身則無收贖之例。只杖一百徒三年。收贖放送之意。敢啓。傳曰。知道。
정조 6년
又以刑曹言啓曰。前因訓鍊都監草記。武藝別監金鼎煥。平安道龜城府定配。待用刑。令配所官嚴刑後狀聞事。草記蒙允後。卽爲發送。又因訓鍊大將具善復所啓。罪人金鼎煥習陣時回示後。海島充軍事。命下矣。金鼎煥。自本局回示後。還送本曹。故慶尙道巨濟府定配所充軍。卽爲押送。而依前傳敎。待用刑。令配所官各別嚴刑後。卽爲狀聞事。分付該道道臣之意。敢啓。傳曰。允。
정조 6년
記事官金夏璉書啓。臣敬奉聖諭。馳往傳諭于西部盤松坊曺判府事契中樞府判府事李徽之所住處。則以爲。臣滓穢之蹤。杜門蟄伏。與世相忘。萬念俱冷。只對家人。攢祝聖恩而已。乃者臺言又發。聲罪狼藉。震懍危慼。不敢偃息私次。逬出城闉之外。恭俟嚴譴矣。不意聖恩曲庇。史官儼臨。十行綸音。辭旨懇惻。有若慈父之詔迷子。臣雙擎奉讀。感淚被面。噫。臣事君無狀。行己沒信。人不相孚。疑怒層生。數月之間。再速入言。而聖明俯燭。前旣湔滌之。今又薰沐之。臣之得有今日。一則聖恩。二則聖恩。慙惶感激。只切隕結之忱。而顧今臺言。關係甚重。臣之情勢。實無進身之路。敦召之下。又犯違逋之罪。惶隕席藁。以竢鈇鉞之誅云矣。臣旣承偕入之命。姑爲仍留之意。敢啓。答曰。知道。此敦諭。爾其更爲傳諭。期於偕入。
정조 6년
壬寅二月十九日辰時。上詣景慕宮。展拜入侍時。行都承旨嚴璹。左承旨趙時偉。右承旨鄭志儉。左副承旨申應顯。右副承旨黃昇源。記事官趙興鎭李祖承。記注官金健修金鳳顯。以次侍立訖。上具翼善冠衮龍袍。乘輿出賓陽門至明政門外乘輦所。上降轎乘輦。出弘化門至館峴。上降輦。步過文廟前路。上乘輦至景慕宮大門外下輦所。上降輦乘輿。上曰。左右列考喧都事知名以入。時偉奏曰。左列洪樂貞。右列沈擇之矣。上曰。考喧羅將凡幾名乎。問于都事知入。時偉曰。淸道爲二名。副輦侍衛爲五名。考喧則左右各八名云矣。上曰。此後則副輦侍衛置之。左右考喧。各以十名爲之事。分付。上由西挾詣齋殿。諸臣口傳問安。展拜時至。上仍具翼善冠衮龍袍。詣板位行再拜禮。詣廟內奉審訖。還御齋殿。上曰。本宮都提調入侍。金尙喆進伏。上曰。宮底民戶。可謂成樣耶。甚爲萬幸也。尙喆曰。然矣。尙喆曰。列祖寶鑑一通之校堂訖工。聞當在來初矣。編成之後。諸大臣與時文任。宜有一番經閱。至於纂輯諸堂。各以其所編。更爲看詳。苟有所見。使之一一付籤。以爲取捨之地。時帶文任申飭行公。亦令一體輪看。似爲重其事之道。敢此仰達矣。上曰。依爲之。在外許遞。今日政差出。可也。上曰。漢城判尹率宮底民人等待令事。分付。賤臣承命出傳。還宮時至。上仍具翼善冠衮龍袍。出齋殿門外乘輿。出大門外降輦所。上降輿乘輦。至廛界泮界池邊。上曰。判尹率民人等入侍。漢城判尹鄭昌聖率廛民泮人進前。上下敎于民人等曰。廛民與泮人。各有分界。或無相雜之弊耶。民人等曰。各奠厥居。少無弊端矣。上曰。爾等之募入宮底。蓋爲所重。而旣已募入之後。爾等生利。自可軫念。故旣許泮人之懸房。廛民則許令魚物賣買。從此爾等。足可爲支保徭役及懸房贖。當限年除減。以此知悉退去。可也。昌聖曰。今此景慕宮御路川邊。全是沙堤。或値雨潦。易致漸頹。石築雖難猝辦。編結不可不爲。此則係是川渠之役。令濬川司擧行。至於館前碑隅之橋面勢偏側。且隘輦路所由事面苟艱。亦宜修改。而今若添架一間。稍加恢拓。則逕路自可方正。工役似非大段。不必別出料布。卽令該營門專管修飭。何如。上曰。依爲之。駕至館峴。步過文廟前路。入弘化門。由協陽門還內。諸臣口傳問安訖。以次退出。
정조 6년
壬寅二月十九日午時。上御誠正閣。訓鍊大將抄啓文臣殿講入侍時。訓鍊大將具善復。左承旨趙時偉。假注書李顯道。記注官金健修金鳳顯。以次進伏訖。上曰。都廳郞廳亦爲入來。賤臣承命出。與田翊顯偕入。翊顯進伏楹外。上曰。景慕宮白虎邊。甚爲虛疎。多種樹木。以爲茂密之地。可也。善復曰。臣方令都廳看檢種植矣。上曰。緣堤善種。可也。善復曰。武藝別監今當抄定。而有技藝者甚難得矣。上曰。勿論技藝能否。以有根着者抄定。可也。善復曰。不計身手之短長。以爲差定乎。上曰。可矣。上曰。近來王府下隷。漸不成樣。貧賤特甚。卿方爲判金吾矣。必思革弊之道。使羅卒得以蘇瘼。可也。善復曰。羅卒輩雖或出使。全無所得。漸致貧賤。其鵲衣亦不能得着云矣。上曰。憲府所由則自濟用監備給皁衣。而王府羅卒則使渠自備以衣。亦甚可訝矣。善復曰。然矣。上曰。王府下隷。異於他司。卿須知之也。善復曰。雖欲矯弊。蘇瘼實無善策。是可悶也。上曰。汰去律官。分揀。可也。聞其父母。年皆八十云矣。命善復先退。善復退出。上曰。試所承旨及試官。率講官入來事。分付。賤臣承命出。與承旨申應顯偕入進伏。試官沈念祖鄭志儉等。率講官入就庭。引儀唱四拜禮。念祖等行拜禮訖。以次陞殿。上曰。春陽下曝。講官皆令陞殿。引儀退去。可也。命開講。上曰。今日擧動時。隨駕人先爲進講。可也。上曰。洪仁浩曺允大李宗燮。何不入來耶。志儉曰。或爲犯染。或有實病。未得入參云矣。上曰。試講中此卷。全無文義之可以發難處。事近無實極爲可悶矣。滕文公篇。亦無文義。而但篇章稍大矣。志儉曰。聖敎誠然矣。徐龍輔等以次進講。至李顯默。上曰。抄啓文臣皆有實職。而獨此講官。不得爲之。且聞其家甚貧云。京畿都事尹長烈。作窠移除好矣。命書傳敎曰。館職苟艱。在外玉堂許遞。前望單子入之。賤臣承命出持入。上曰。玉堂見窠知入。賤臣承命出回奏曰。副校理及修撰二窠。今方有闕云矣。又命書傳敎曰。李領敦寧家將於明日延諡。而本曹無行公郞官云。大臣宣諡體重。纔下政命。吏曹郞廳有闕之代。今日政差出。念祖曰。寒食祭享大祝差定。極爲苟艱。合有變通之道矣。上曰。以未通淸人差定。亦無不可矣。念祖曰。前則以生進蔭官。有塡差之時矣。上曰。今番亦以生進蔭官。極擇差定。可也。命退。諸臣以次退出。
정조 6년
行都承旨嚴璹藥院直。左承旨趙時偉坐直。右承旨鄭志儉坐。左副承旨申應顯坐。右副承旨徐鼎修坐直。同副承旨未差。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
趙時偉啓曰。明日以永祐園莎草修改事。視事。頉稟。傳曰。知道。
정조 6년
又啓曰。今日次對。兩司長官當爲進參。而大司憲李𡊠。旣書進字。謂有身病。不爲入來。卽爲牌招。何如。傳曰。允。
정조 6년
傳于申應顯曰。戶曹參議前望單子入之。李在學落點。
정조 6년
又傳于曰。大司成前望單子入之。黃昇源落點。
정조 6년
又傳于曰。承旨前望單子入之。徐鼎修落點。
정조 6년
又傳于曰。大司諫前望單子入之。趙尙鎭落點。
정조 6년
傳于趙時偉曰。右副承旨入侍。
정조 6년
以假注書趙衍德拿處傳旨。傳于徐鼎修曰。分揀。
정조 6년
趙興鎭病。代以趙衍德爲假注書。
정조 6년
以正言崔烜牌不進罷職傳旨。傳于徐鼎修曰。只推。
정조 6년
以刑曹都囚徒。傳于鄭志儉曰。李枝盛。待用刑嚴處次保放。金應律李光敏金兌老。考律勘放。
정조 6년
趙時偉。以兵曹言啓曰。卽接宣傳官廳牒報。則元內吹二十四名。元假內吹二十六名。立代假內吹十名。合六十名所佩腰牌。令本曹造給事。聽傳敎矣。六十名所佩。今方區別造給。而腰佩頒給事關軍制。此後隨其有頉。舊牌則還納燒火。新牌則烙印受出等節。各別嚴飭於該廳。何如。傳曰。允。
정조 6년
副校理李時秀疏曰。伏以。臣於昨夜。伏奉恩旨。以臣爲弘文館副校理。特授之下。義當卽日祗肅。而臣父臣福源。方帶監春秋之任。臣之春秋兼銜。在法當遞。伏乞聖明。亟命遞改。以存公格焉。臣無任屛營祈懇之至。省疏具悉。疏辭下該曹稟處。
정조 6년
壬寅二月二十日巳時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。時原任閣臣及軍士房承旨兵曹參議入侍事。分付。賤臣承命出。與前一二直提學鄭民始徐浩修。時一二直提學沈念祖。鄭志儉。左承旨趙時偉。兵曹參議徐有防偕入進伏。上曰。刑判新通提學。甚善爲矣。有防曰。至於文任。臣之祖先。曾所未經者。臣兄之得擬提學。實爲惶悶之不暇矣。上曰。前二直提學。明當辭陛乎。浩修曰。然矣。上曰。金鍾秀上疏。屢回披閱。莫曉其旨意。右承旨其果見之乎。志儉曰。姑未得見矣。上曰。承旨之尙未得見。亦可怪矣。時偉曰。若未仕進於本院。則不爲送覽。自是已例矣。上曰。日昨臺臣。以呑吐二字。論斥大臣。合被譴罷之典矣。民始曰。呑吐二字。卽李義行疏中語。而臺臣之所取用者也。上曰。在大臣欲伸一番廉隅。在所當然。予亦欲許施矣。上曰。今春陵幸。姑未定所矣。第今雨勢頻仍。有難動駕於遠陵。以東門外最近陵寢。展拜。何如。民始曰。若幸近陵。則貞陵溫陵兩陵間定行。宜矣。上曰。若以近陵行幸。則雖臨時下敎。能無窘塞之患耶。民始曰。若臨時下敎。則外邑擧行各道補把馬。未及待令矣。上曰。擧動當日還宮。安用外道補把馬乎。只以畿驛取用。可也。時偉曰。植炬凡節。專責外邑。而臨時指揮。則有難趁及矣。民始曰。朝謁陵暮還宮。則植炬等節。似必除之矣。上曰。來月若定行幸。則能無妨農之弊耶。民始曰。動駕不過一日回還。有何民弊之可論乎。上曰。刑曹判書持草供入侍。出榻敎賤臣承命出。與徐有隣偕入進伏。命時偉讀奏金應彦草供。讀未半。上曰。刑判詳陳其情節。可也。有隣曰。罪人情狀。屢回盤覈。終始抵賴。以爲丙申獄事。初未詳知云。聽言觀貌。極甚狡惡矣。上曰。渠是興祿之姪。則寧有不知之理乎。必有情狀之可問者矣。有隣曰。聖敎誠然矣。臣究問其上言所製人。則供以渠自製寫云。使之試製試筆。擧皆相左。故更爲盤問。則始乃告之。以若干改撰於安哥云。故仍爲捉致其食主人。俾令直告。則又以崔姓人納招矣。臣今將發捕。而其情狀問於崔漢。則可捉其同謀之人矣。上曰。事旣現發之後。其在嚴隄防之道。不可泛忽懲治。其同謀之人。卽令捕廳各別跟捕。可也。有隣曰。聖敎誠。宜矣。上曰。罪人居在何處云耶。有隣曰。在於仁川云矣。上曰。當施威以問乎。有隣曰。至於安哥。必須施威。然後可以覈得矣。上曰。上言代述人。必爲捉治。可也。民始曰。代述之人。俱是破落戶。而近有此等人。故輒有非理之訟。不可不嚴加禁戢矣。上曰。此亦爲民除害之一端。刑判必爲嚴處。可也。上曰。文臣朔試射。近久廢却。事甚無實矣。至於抄啓文臣。亦以春秋。使之兩次試射。則亦甚無妨矣。民始曰。若令逐朔赴試。則似或爲難。而只以四孟朔應試。則必皆樂赴矣。命退。諸臣以次退出。
정조 6년
壬寅二月二十日初更三點。上御誠正閣。刑曹判書入侍時。刑曹判書徐有隣。右承旨徐鼎修。假注書趙衍德。記注官金健修金鳳顯。以次進伏訖。上曰。兵曹參議入侍事。分付。健修承命出。與徐有防偕入進伏。上曰。金應彦情狀。刑判以言詳陳。可也。有隣曰。應彦初則謂居在仁川。而更加嚴覈。則居接於金復瑞挾戶。而亦有妻有娚。故招致其妻。盤問情節。則以爲。昨年三月。自鄕上來。仍爲住接云。又覈安一得爲名人。則昨年臘月。應彦構成上言草。其所不成說處。使渠改撰。故果爲若干點改云矣。臣取見本草。則果是安一得筆跡。而更問其當初所製人。則應彦供以學長內官。以爲製給云。而其姓名終不吐實矣。上曰。興祿旣是壽賢同謀之人。則丙申獄事。渠安得不知乎。有隣曰。果然矣。上曰。屢經宦獄。此輩之言語情狀。極甚狡惡。比他鞫囚。尤有甚焉矣。有防曰。果然矣。應彦旣是興祿之姪。則上言還養。極甚無嚴。其在重隄防之道。不可泛然懲治矣。上曰。金復瑞發捕以問。則可得其情狀矣。有隣曰。卽令發捕。宜矣。上曰。朴慶純竝與金復瑞究問。則當覈其情節。其中曾經官職人。何以處之乎。有隣曰。若得端緖。則移禁府處之。宜矣。命有隣先退上曰。注書持開門標信。分付宣傳官。待刑判出去後。還閉門事。分付。可也。賤臣承命出分付。仍命退。諸臣以次退出。
정조 6년
行都承旨嚴璹藥院直。行左承旨金尙集坐直。右承旨趙時偉坐。左副承旨申應顯坐直。右副承旨李東馨未肅拜。同副承旨徐鼎修坐。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
趙時偉啓曰。明日常參經筵。取稟。傳曰。只朝講。
정조 6년
傳于申應顯曰。平安監司留待。
정조 6년
又傳于曰。承旨前望單子入之。入之。金履禧落點。
정조 6년
申應顯啓曰。新除授同副承旨金履禧。時在平安道安州牧任所。斯速乘馹上來事。下諭。何如。答曰。依啓。
정조 6년
傳于申應顯曰。右承旨同副承旨許遞。前望單子入之。入之。金尙集李東馨落點。
정조 6년
申應顯啓曰。明日朝講。憲府無進參之員。除在外。傳旨疏批未下外。竝待開門牌招。以爲推移入侍之地。何如。傳曰。允。
정조 6년
金尙集啓曰。掌令尹㬦。旣有只推之命。趙武範疏批已下。竝待開門。一體牌招。何如。傳曰。允。
정조 6년
以黃海監司李敬養豐川府徒三年定配。罪人全佐翰到配啓本。傳于申應顯曰。分揀放送。
정조 6년
以掌令尹㬦牌不進罷職傳旨。傳于申應顯曰。只推。
정조 6년
趙時偉。以兵曹言啓曰。內吹螺赤及龍虎營兼內吹。今春等習角時。入格賞木綿一同三十六疋。依啓下單子。分等施賞之意。敢啓。傳曰。知道。近來內吹吹螺。節奏不齊。幸行時駕前前導。殆不成樣。今後又復若此。該啓螺宣傳官當嚴處。以此預爲嚴飭。可也。
정조 6년
持平姜垣啓曰。掌令尹㬦。以臣於前正言李澤徵罷職事。切有所慨惜者。欲請還收。奏語未了。伏承下詢。倉卒仰對。所啓誤以所懷陳達。至煩承宣問備之請。臣於是。尤不勝瞿然慙恧之至。儱侗生疎。全昧臺體。以何顔面。一刻仍冒於職次乎。引嫌而退。隨事必陳。旣得臺體。格例疎忽。何可爲嫌。請掌令尹㬦出仕。答曰。依啓。
정조 6년
記事官金夏璉書啓曰。臣敬奉聖諭。更爲傳諭于西部盤松坊曺判府事契中樞府判府事李徽之所住處。則以爲。臣負罪賤臣。徒荷聖寵。昨伏承敦召之命。而又犯違逋之罪。惟期速被嚴誅。以謝臺言矣。聖諭荐降。促臣造朝。辭意鄭重。字字感泣。臣若有一毫可進之勢。則何敢逡巡城外。不思所以承膺之計哉。噫。臣本無狀不肖。濫居三事之列。未酬君恩。徒損國體。人言之來。固所自取。復何怨尤而顧今自靖之義。惟在謝跡朝端。閉門訟愆。庶幾爲息補之道。晏然趨造。非私分之所敢出也。且緣臣身。臺臣相繼被譴。此豈聖朝之美事耶。尤爲臣萬萬不安。情窮勢蹙。轉動無路。惶隕之極。惟竢大何云矣。臣旣伏承期於偕入之命。姑爲仍留之意。敢啓。答曰。知道。此敦諭更爲傳諭。期於偕入。
정조 6년
備忘記。平安監司徐浩修下直。長弓一張。長箭一部。片箭一部。筒兒一箇賜給。
정조 6년
掌令趙武範疏曰。伏以。臣待罪下邑。奉職無狀。自速嚴譴。旋蒙恩宥。病伏三載。只自感祝天恩。不敢復萌仕進之念矣。今玆憲府新命。忽下於夢寐之外。臣誠惶隕。措躬無地。臣於臺職。自劃者非一端姿品庸愚。言議巽軟。蒲柳之質已衰。狗馬之疾轉痼。有一於此。不足以玷廁斑行。況臣之兼此數者乎。是以不敢以臺閣自處。再昨動駕時。亦不得出肅。逋慢之罪。尤無所自逃矣。伏乞聖明。亟遞臣職。仍治臣罪。以肅朝綱焉。臣於乞免之章。不宜更及他說。而區區忠愛之心。不能自已。敢此附陳焉。沐浴之義。自是天經地紀。不可一日而暫弛者也。臣於年前。忝入臺地。亦嘗隨群僚之後。仰請懲討之典。而忱誠淺薄。不能孚格天心。得伸王章。每自追念。惶汗浹背。于今幾年。臺啓中諸賊。晏然自在。猶夫前日。至或有徑死牖下。輿情莫洩。春秋必討之義。空作謄傳之一故紙而已。伏願殿下。廓揮乾斷。亟從群下之請焉。且伏念。目下事有矯弊太過。而反生弊者。向時科擧太多。儒生利其僥倖。朝士至於積滯。矯弊之政。莫如罕科。然而三年太比。皆取明經。而我國明經者少。製述者多。所望者增廣庭試等科也。凡人之情。期望於前。方可興起。故科日不遠。則惰者或勤。科期杳然。則勤者亦怠。近來螢雪之工夫漸稀。而文學之蔚興難望。則科不可太罕也。向時赦宥太頻。惡人之幸而良民之不幸也。矯弊之道。莫如無赦。然而中外執法之官。難得皐陶之種德。釋之之奏當。則未必皆罪當其律。而無枉罹之民也。平民一陷罪辟。便無自新之路。而州郡之流配漸多。一年二季。罪人之妻孥破産。配所之保主受弊矣。周成之世。大降民命者非一。而書曰。時惟爾初則赦。亦不可全無也。官爵太濫。負乘貽譏。則矯弊者必曰重名器。然而用人者。人主之權柄也。轟雷霆於蟄戶。發陽春於陰谷。所以參造化者也。如漢文之拜宋昌爲中尉。宋孝之除陳良祐諫大夫。一則鎭撫危疑。一則激濁揚淸。豈是盡拘於資格之常法者哉。今者用人之道不廣。望筒或至苟艱。則名器固不可不重。而亦宜以廣取人才爲務。倉庫不實。文簿多虛。則矯弊者必曰理財用也。然而財者出於民。而所以養民者也。固有輕重之別。而爲守令者。剝害生民。則不過下考罷職。欠縮穀簿。則必至於禁錮流竄。故名爲字牧之任。而專作倉庫之官。安得無掊克之政乎。民亡而財無所出。則財用雖不可不理。而尤宜以愛恤民生爲先也。凡此數事。執中而無太過。則庶乎無弊。噫。自獜謙國榮。以來。習俗靡然。專以趨附阿諛爲事。廉義掃地盡矣。臣謂方今急務。在於尙廉節斥躁競。黜權謀任誠意也。伏願聖上留意焉。答曰。省疏具悉。所陳諸條。言皆切實。當留意。爾其勿辭察職。
정조 6년
大提學金鍾秀疏。臣疎率顚妄。處事不審。自速僚章。幾陷邦憲。急於鳴暴。疊有干瀆。罪在猥越。跡涉慌忙。雖荷聖上日月以燭之。天地以容之。而若臣中心懍恧。有不敢頃刻自安者。重擔未缷。而亦不敢爲仰首號呼計。跼蹐屛營。恭俟威譴。三旬如一日。乃蒙聖上特垂體諒之恩。旣許解臣餘任。而又以跋文事急。促敎踵下。辭旨之委曲惻怛。夐越尋常。臣奉讀未竟。淸淚被面。不知負罪賤臣。何以得此於聖明也。至若更圖向後去就之敎。丁寧若耳提而面命。聖上所以不枉人性。曲爲之地。至於如此。臣雖無狀。感激之極。豈不欲聞命卽趨。又況暫效犬馬之微勞。旋伸烏鳥之至情。在臣私分。尤豈非至榮大幸。而臣於三館濫銜。竊柄之愧。猶屬餘事。媒進之嫌。大關廉恥。已以死不敢承命之意。質言君父之前者。旣積月而又逾歲矣。今何忍一朝變改。甘自歸於上欺君父。下欺臣心之科。而不知愧哉。嗚呼。寶鑑跋文。事面至重。而緣臣執迷。許久未就。臣之罪已多積矣。到今事係時急之後。若又一向稽延。則畢竟臣之死有餘責。姑毋論。其於國體何。玆冒鈇鉞之誅。申控肝血之懇。從縣道上聞。伏乞聖明。念重役之方急。察臣微守之難奪。亟許遞臣文衡之任。回授無故之人。仍命有司。勘臣積逋之罪。準臣歸養之請。使群工知警。至願獲遂。公私之幸也。臣無任戰恐祈懇之至。答曰。省疏具悉。卿其勿辭行公。
정조 6년
壬寅二月二十一日巳時。上御誠正閣。平安監司入侍時。平安監司徐浩修。左承旨趙時偉。假注書趙衍德。記注官金健修金鳳顯。以次進伏訖。上曰。卿今方出外。心甚悵然矣。浩修曰。伏承下敎。不勝惶感。而第本道責任不輕。以臣迷劣之才。實難堪承。是甚悶慮矣。上曰。卿當善爲矣。到任時威儀凡節。與完營。何如云耶。浩修曰。臣見上來下隷。則服色等節。比完營落下數層。且無踰於北伯時矣。上曰。善爲下往也。命浩修先退。上曰。刑判姑未入來耶。時偉曰。金復瑞方出在西山。故姑未推覈。待捉來盤問後。可以入來云矣。命退。承史以次退出。
정조 6년
壬寅二月二十一日午時。上御誠正閣。刑曹判書入侍時。刑曹判書徐有隣。右副承旨徐鼎修。假注書趙衍德。記注官金健修金鳳顯。以次進伏訖。上曰。卿盤問其情狀乎。有隣曰。金復瑞果是應彦之接主人。而方在西山。故姑未推覈。上言製給事。究問徐德潤朴慶純等。則皆不直招。有難覈得矣。上曰。此漢爲人。本甚狡惡矣。有隣曰。聽言觀貌。果爲狡惡。而所供內應彦。卽是興大之子。故不願相見云矣。臣更覈應彦。則以爲。上言製出時。貸用錢貨於徐德潤云。以此觀之。平日親密之狀。不言可知矣。上曰。金復瑞卽令推問。則可得其情節。卿其出去。嚴加究問。可也。命退。諸臣以次退出。
정조 6년
壬寅二月二十一日初更三點。上御誠正閣。行左承旨入侍時。行左承旨金尙集。記事官李祖承。記注官金健修金鳳顯。以次進伏訖。上曰。近來上言之弊。尤有甚焉。至於今番事而極矣。豈有如許紀綱乎。尙集曰。聖敎誠然矣。渠與外人有異。則焉敢乃爾也。誠爲可駭矣。上曰。刑曹郞廳論稟。多不成樣。是何故也。尙集曰。此弊專由於郞廳之不能擇差而然矣。命書傳敎曰。昨今鉤覈。事旣究竟。罪人金應彦。渠以興祿之姪。屢於駕前。肆然呈訴。有若伸辨者。甚至三昨動駕時。擧措尤極無嚴。爲先遠配。待用刑。令該道臣嚴刑懲勵。干連各人。自本曹分等酌決事。分付。又命書傳敎曰。大臣旣以此爲難進之端。豈無體諒之擧。前正言李澤徵敍用。以便大臣之心。命退。承史以次退出。
정조 6년
行都承旨嚴璹藥院直。行左承旨金尙集坐。右承旨趙時偉坐。左副承旨申應顯坐。右副承旨徐鼎修坐直。同副承旨黃昇源坐直。注書趙興鎭病李祖承仕直。假注書趙衍德藥院直。事變假注書李顯道仕。
정조 6년
黃昇源啓曰。明日再明日。國忌正日齋戒。視事。頉稟。傳曰。知道。
정조 6년
黃昇源啓曰。來二十五日朝參。取稟。傳曰。停。
정조 6년
以臺諫有闕。政事取稟。傳于申應顯曰。當日爲之。
정조 6년
有政。吏批。判書李命植進。參判金文淳差祭。參議沈念祖受由。同副承旨黃昇源進。以李澤徵爲掌令。池應龍爲掌令。尹行元爲持平。許晊爲持平。李鼎揆爲獻納。柳儞爲正言。金宇鎭爲刑曹參議。金履素爲大司成。鄭民始爲弘文提學。鄭尙淳爲知經筵。金魯鎭爲知經筵。李行源爲安州牧使。李顯默爲京畿都事。李敬懋爲刑曹參判。知經筵徐有慶。同經筵金魯鎭單付。
정조 6년
兵批。判書鄭好仁進。參判蔡弘履差祭。參議徐有防入直進。參知柳誼病。右承旨趙時偉進。以尹塾爲副摠管。李格爲五衛將。曺命喆爲忠壯將。孫仁宅爲林土別將。副護軍鄭淵淳。副司直李東馨李鼎模。副司果金履正尹尙東朴奎淳魚錫光許晊單付。
정조 6년
傳于金尙集曰。右副承旨入侍。
정조 6년
傳于黃昇源曰。武藝廳排望極難。在前直赴之類。雖於唱榜前先爲減下。而此後唱榜時減下事定式。令前已減下者。今無可論。以此令本都監知悉。
정조 6년
徐鼎修啓曰。京畿監司李亨逵。依下敎來待矣。傳于徐鼎修曰。入侍。
정조 6년
金尙集。以禮曹言啓曰。陵幸以望念間至晦間擇入事。命下矣。卽令日官推擇。則今二月十五日以後。連値齋戒亦有拘忌。而二十一日二十五日三十日俱吉云。以何日定行乎。敢稟。傳曰。以三十日定行。當詣弘陵展拜。以此知悉。日晷漸長。雖於天明後出宮。還宮必不至侵夜。植炬一節置之事。分付。可也。
정조 6년
金尙集。以禮曹言啓曰。因領議政徐命善所啓。本曹謄錄校正。事役浩繁。以一郞廳有難完訖。軍御中可合數人加差下。合力擧行事。啓下矣。前正郞朴奎淳。前佐郞魚錫光。前典籍許晪。令該曹差下。使之專意察任。而旣無職名。依例付軍職。冠帶常仕。何如。傳曰。允。
정조 6년
金尙集。以弘文館言啓曰。本館上番副校理臣李時秀。以訓鍊都監從事官。今日本營上下坐起時。晝仕出去之意。敢啓。傳曰。知道。
정조 6년
金尙集。以弘文館言啓曰。本館上番闕直。事甚未安。應敎朴天行。副應敎徐有成。校理洪文泳。副校理李顯模。竝卽牌招。以爲推移入直之地。何如。傳曰。允。
정조 6년
金尙集。以弘文館言啓曰。新除授修撰李昌漢。副修撰尹長烈。竝卽牌招察任。何如。傳曰。允。
정조 6년
金尙集。以弘文館言啓曰。新除授副修撰李泰永。時在京畿廣州地。經筵入番事緊。請斯速乘馹上來事。下諭。傳曰。依啓。